མཚམས་སྤྲིན་ཡལ་རྗེས།ཡང་ན་ཐལ་རྡུལ་དག་གི་ཁ་དོག་རང་བཞིན་གྱི་སྐྱ་བོར་འགྱུར་པ་དང་ང་རང་སླར་ཡང་གྲོང་ཁྱེར་འདི་ལ་ཁ་ཕྱོགས་ནས་ལོགལམ་བར་དུ་དྲག་ཆར་ཆེན་པོ་ཞིག་གིས་ང་རང་བརྡུངས།ངས་ཁ་པར་ནང་ང་རང་བྱིས་པ་ཡིན་དུས་ཁྱིམ་མི་རྣམས་ཀྱིས་ཟླ་འོད་འོག་ཏུ་སྟོན་ལས་བྱེད་པའི་རྣམ་པ་དེ་ཡིད་སེམས་ཤིན་ཏུ་དགའ་བའི་ཡི་གེ་ལ་བརྟེན་ནས་ཡང་ཡང་གཏག་ཀྱང་ལག་པ་རློན་པས་ཁ་པར་གྱི་ནང་དུ་ཡི་གེ་ཚིག་གཅིག་ཀྱང་གཏག་མ་ཐུབ།ཆར་བ་བབས་དུས་གྲོང་ཁྱེར་འདིའི་མི་ཚོགས་རྣམས་རང་རང་ལ་དབང་བའི་བཙོན་ཁང་དུ་འཛུལ་པ་འདྲ་སྟེ།ལམ་བར་དུ་མི་གཅིག་མ་གཏོགས་མཐོང་མ་བྱུང་།ཁོ་རང་ནི་ང་ལ་གྲོགས་པོཞེས་བོས་མྱོང་བའི་སྒོ་སྲུང་དེ་རེད།ཁོ་རང་སྔར་བཞིན་ཤིང་སྡོང་ཞིག་ལྟར་སྒོ་ཁར་འགྲེང་བསྡད་པ་ལས་མིག་ཆུ་ཤོར་བཞིན་སྒོ་ནང་འཛུལ་ཡོང་བའི་ང་ལ་ཁ་ཡ་སྤུ་ཙམ་ཡང་བྱས་མ་སོང་།ངས་ཁོའི་ངོ་གདོང་འཁྱག་པ་དེ་མཐོང་མ་ཐག་སེམས་པ་རབ་ཏུ་དགའ་བ་བྱེད་པའི་ཡི་གེ་དག་ཀྱང་གཏག་མ་ཐུབ་པར་ལུས་པའི་ཁ་པར་ལྕགས་རྡོག་པོ་གཅིག་དེ་ཡང་ལམ་བར་ནས་བོར་ཟིན་པ་ཤེས་ཡོང་།